b'\n_START_ARTICLE_\nQuad Cities\n_START_PARAGRAPH_\nQuad Cities (de fire byene) er fellesbetegnelsen p\xc3\xa5 et st\xc3\xb8rre byomr\xc3\xa5de i Iowa og Illinois i USA, ved bredden av Mississippi._NEWLINE_F\xc3\xb8r andre verdenskrig var betegnelsen \xc2\xabTri-Cities\xc2\xbb i bruk, og dette dekte byene Davenport i Iowa og Rock Island og Moline i Illinois. Etter hvert vokste byen East Moline, og p\xc3\xa5 1960-tallet blei den tatt med i det gode selskap \xe2\x80\x93 \xc2\xabQuad Cities\xc2\xbb blei n\xc3\xa5 vanlig i bruk. Bettendorf i Iowa vokste ogs\xc3\xa5, og p\xc3\xa5 1970-tallet blei det foresl\xc3\xa5tt \xc3\xa5 utvide til \xc2\xabQuint Cities\xc2\xbb. Forslaget fikk ikke geh\xc3\xb8r, men b\xc3\xa5de quint og tri finnes igjen i en del forretningsnavn._NEWLINE_Bettendorf passerte snart East Moline i folketall. Det er derfor n\xc3\xa5 vanlig \xc3\xa5 regne Davenport, Moline, Rock Island og Bettensdorf som The Quad Cities, kanskje bortsett fra i East Moline. Omr\xc3\xa5det best\xc3\xa5r ogs\xc3\xa5 av et tjuetall mindre byer. Samla folketall var om lag 376\xc2\xa0000 i 2005._NEWLINE_Landbruksmaskinfabrikken Deere & Company er den st\xc3\xb8rste arbeidsgiveren i omr\xc3\xa5det._NEWLINE_Kjernekraftverket Quad Cities Nuclear Generating Station ligger i nabobyen Cordova i Illinois. I 2002 og 2003 hadde det ved flere h\xc3\xb8ve store tekniske problemer og m\xc3\xa5tte stenges midlertidig._NEWLINE_Begrepet Quad Cities brukes om en rekke fellestiltak, f.eks heter flyplassen i Moline Quad City International Airport, mens avisa i Davenport heter Quad-City Times._NEWLINE_Tri-Cities Blackhawks var i si tid en profesjonell basketballklubb, oppkalt etter sauk-h\xc3\xb8vdingen Svarte hauk (Black Hawk). Klubben har seinere flytta flere ganger og holder n\xc3\xa5 til i Atlanta i Georgia under navnet Atlanta Hawks. I flere andre idretter er det lag eller turneringer som bruker betegnelsen Quad Cities.'